Kandidaattiseminaarin kirjoitusviestinnän osuus: yleiset ohjeet ja pelisäännöt

1. **Yleistä kypsyysnäytteestä**

Kypsyysnäyte on sekä alempaan että ylempään perustutkintoon kuuluva suoritus, jolla mitataan perehtyneisyyttä kandidaatintyön tai diplomityön alaan ja koulusivistyskielen hallintaa.

Teknillisten, taiteen ja muotoilun aloilla suoritetaan osana kandidaatintutkintoa kypsyysnäyte, joka on integroitu osaksi kandidaattiseminaaria. Tämä tarkoittaa, että opiskelija osallistuu kirjoitusviestinnän opetukseen ja saa tutkielmatekstistään (tai tiivistelmätekstistä) yksilöllistä palautetta: kypsyysnäyte toisin sanoen tutustuttaa opiskelijan tieteellisen opinnäytteen kirjoittamisen perusteisiin. Kypsyysnäyte katsotaan suoritetuksi, kun opiskelija on osallistunut vaadittuihin kirjoitusviestinnän opetuskertoihin ja saanut hyväksymismerkinnän tekstinäytteestään.

1. **Kypsyysnäytteen suorittaminen**

Kypsyysnäytteen ja kirjoitusviestinnän osuuden suoritustapa riippuu sekä opiskelijan koulusivistyskielestä että kielestä, jolla opiskelija kirjoittaa opinnäytteensä. Koulusivistyskieli on kieli, jolla opiskelija on käynyt peruskoulun ja/tai lukion. Lähtökohtaisesti opiskelija osallistuu **tekstipajoihin** (2 kpl) sillä kielellä, jolla hän kirjoittaa opinnäytteensä. Mikäli opinnäytteen kieli on eri kuin koulusivistyskieli, kypsyysnäytteen kielentarkastus tehdään erillisestä, koulusivistyskielellä kirjoitetusta tiivistelmästä (huom. poikkeukset):

|  |  |  |  |  |
| --- | --- | --- | --- | --- |
| Koulusivistyskieli | Työn kieli | Tekstipajat | Tiivistelmäpaja | Kypsyysnäyte |
| suomi | suomi | suomi | (suomi, vapaaehtoinen)  | noin 5 sivun ote tutkielmasta |
| suomi | englanti | englanti | suomi | suomenkielinen tiivistelmä (300–400 sanaa) |
| ruotsi | ruotsi | ruotsi |  | noin 5 sivun ote tutkielmasta |
| ruotsi | suomi | (suomi) |  ruotsi |  Ruotsinkielinen tiivistelmä (300– 400 sanaa) |
| ruotsi | englanti | englanti |  ruotsi |  Ruotsinkielinen tiivistelmä (300– 400 sanaa) |
| joku muu | suomi | (suomi) | (suomi) | Ei kielentar-kastusta \* |
| joku muu |  englanti | (englanti) | (suomi) | Ei kielentar-kastusta \* |

 (\*) Jos koulusivistyskielesi **ei ole** suomi tai ruotsi, eli olet esimerkiksi käynyt IB-lukion, sinun pitää hakea vapautusta kypsyysnäytteestä. Hakemus voi olla vapaamuotoinen ja lyhyt. Opintotoimistossa tiedetään mistä on kysymys mutta heille on ilmoitettava asiasta vapaamuotoisella hakemuksella. Et voi valmistua tekniikan kandidaatiksi ilman mainittua hakemusta. Olet suoraan yhteydessä korkeakoulusi opintotoimistoon.

1. **Osallistuminen opetukseen**

Kirjoitusviestinnän osuuteen kuuluvalle luennolle ja tekstipajoihin osallistuminen sekä verkossa olevan itseopiskeluosuuden suorittaminen on osa kypsyysnäytteen suorittamista, joten läsnäolo on pakollista. Pidä siis huolta, että osallistut kaikkiin niihin opetuskertoihin, joista kirjoitusviestinnän osuus kandidaattiseminaarissa koostuu.

* Kirjoitusviestinnän osuus koostuu kaikille yhteisestä luennosta, verkko-opiskeluosuudesta ja pienryhmämuotoisista tekstipajoista.
* Tekstipaja 1: huomio erityisesti johdannossa ja opinnäytteen rakenteessa
* Tekstipaja 2: huomio erityisesti tieteellisen tekstin laadussa ja erityispiirteissä
* Tekstipajat 1 ja 2 muodostavat kokonaisuuden, jossa seurataan opiskelijan työskentelyn edistymistä: varmista siis, että voit osallistua saman opettajan tekstipajoihin 1 ja 2.
* Tekstipajaryhmässä on 10 opiskelijaa. Jotta tekstipajaryhmä järjestetään, on siihen ilmoittauduttava vähintään kuusi opiskelijaa. Kuutta opiskelijaa pienemmät ryhmät pyritään yhdistämään toisiinsa.
* Jos tiedät, ettet voi osallistua johonkin pajoista tai tulet kipeäksi: Pajapoissaolo on tietyin edellytyksin mahdollista korvata osallistumalla saman kandidaattiseminaarin toiseen tekstipajaan. Huom! Tästä on sovittava erikseen tekstipajan opettajan kanssa ennalta. **Tekstipajan opettajalla ei ole velvollisuutta ottaa tekstipajaan opiskelijaa, joka ei ole ennalta keskustellut mahdollisuudesta vaihtaa ryhmää.**
* Poikkeustapauksiksi katsotaan vain **yllättävä sairastuminen tai painava henkilökohtainen syy.**  Sairastumisesta on toimitettava lääkärintodistus. Painavasta henkilökohtaisesta syystä voidaan raportoida opettajalle suullisesti tai sähköpostitse. **Opettajalla on oikeus olla tarjoamatta vaihtoehtoista korvaavaa suoritusta, mikäli lääkärintodistusta ei tarjota tai jos kyseessä on muu henkilökohtainen syy.**
* Matkustaminen tai töihin tai opintoihin liittyvä kiire eivät ole hyväksyttäviä syitä poissaoloille eikä näissä tapauksissa ole mahdollista suorittaa puuttuvaa läsnäoloa korvaavalla työskentelyllä.

**Kirjoitusviestinnän osuutta ei ole mahdollista hajauttaa**

* Mikäli jokin osa kandidaattiseminaarin kirjoitusviestinnän osuudesta jää suorittamatta tai tekstinäyte palauttamatta kandidaattiseminaarin aikana, kirjoitusviestinnän osuus on suoritettava uudelleen kokonaisuudessaan. **Kirjoitusviestinnän osuutta ei ole mahdollista hajauttaa eri lukukausille** (poikkeuksena ARK, jossa osasuoritukset ovat voimassa vielä seuraavan lukukauden)**.**

**Kun kirjoitat opinnäytteen muulla kuin koulusivistyskielellä**

* Kun kirjoitat opinnäytteen muulla kuin koulusivistyskielelläsi (kieli, jolla olet opiskellut suomalaisen peruskoulun ja toisen asteen koulutuksen), kypsyysnäyte suoritetaan kirjoittamalla koulusivistyskielellä tutkielmasta laajennettu (noin 350 sanaa) tiivistelmä ja osallistumalla tiivistelmäpajaan (ks. taulukko yllä). Ruotsinkieliset tiivistelmät: ota yhteyttä ruotsin kielen yhteysopettajaan nanna.qvist@aalto.fi.
1. **Tekstinäytteet tekstipajoja varten**

**Tekstipaja 1:**

Tuo mukanasi (koneella tai paperilla) vertaispalautetta varten oman työsi alustava sisällys- ja lähdeluettelo sekä alustava johdanto. Tämän lisäksi pajassa syvennetään opettajan tuomien tekstiesimerkkien avulla luennoilla käsiteltyjä asioita (mm. työn kokonaisrakenne, johdanto ja johtopäätösluku sekä tekstikappaleet). Tallenna työsi myös MyCoursesin Turnitin-palautuslaatikkoon (mahdollisesti myös keskustelualueelle tekstiparia varten) määräaikaan mennessä. Esim. kesäkandiseminaarissa myös vastuuopettaja ja ohjaajasi saattavat seurata työsi edistymistä ja saada työsi luettavaksi näiden samojen palautuslaatikoiden kautta. Jos kurssilla jaetaan aktiivisuuspisteitä (esim. ELEC), niitä myönnetään vain niille, jotka ovat palauttaneet tekstinäytteet määräaikojen puitteissa MyCoursesin palautuslaatikoihin.

**Tekstipaja 2:**

Tekstipajaan 2 tuotat tekstinäytteen, joka toimii kypsyysnäytteenä ja jota prosessoit, kunnes se hyväksytään kypsyysnäytteenä.

Tekstinäyte sisältää seuraavat osat:

• sisällys- ja lähdeluettelon

• johdannon

• viisi sivua jostakin käsittelyluvusta.

Toimita tekstinäytteesi ennen tekstipajaa 2 sille varattuun paikkaan MyCoursesissa.

Tarkista, että tekstinäytteessäsi on nimesi ja opiskelijanumerosi, tekstipajaryhmän aika, paikka ja ryhmätunnus, pajan opettajan nimi ja mahdolliset ajankohtaiset kysymyksesi.

Jos sinun täytyy muokata tekstinäytettä pajan 2 jälkeen kypsyysnäytteen kieliasun hyväksymistä varten, palauta muokattu teksti MyCoursesin Turnitin-palautuslaatikon uusintapalautus-välilehdellä määräpäivään mennessä.

**Tiivistelmäpaja**

Muulla kuin koulusivistyskielellään tutkielman kirjoittavat tutkielmastaan laajennetun tiivistelmän (350 sanaa). Tiivistelmästä palautetaan versio ennen tiivistelmäpajaa opettajalta saadun ohjeistuksen mukaisesti ja sitä muokataan tiivistelmäpajan jälkeen saadun palautteen perusteella.

1. **Kypsyysnäytteen arviointi**

Kypsyysnäyte arvioidaan hyväksytyksi, kun opiskelija on osallistunut kandidaattiseminaariin kuuluvaan kirjoitusviestinnän opetukseen ja toimittanut tekstinäytteen, joka osoittaa riittävää koulusivistyskielen hallintaa ja tieteellisen kirjoittamisen taitoa. Tekstinäytteen arvioinnissa kiinnitetään huomiota erityisesti seuraaviin osa-alueisiin:

* Tekstin johdonmukainen eteneminen ja jäsennys. Tutkielman tulee olla jäsennetty pää- ja alalukutasolla aiheen käsittelyä tukevalla tavalla. Otsikot tulee olla numeroitu ja nimetty läpinäkyvällä, kuvaavalla tavalla.
* Tekstin yhtenäisyys ja täsmällisyys: käsitteitä tulee käyttää ja toistaa johdonmukaisesti ja ne tulee määritellä. Ilmaisussa on pyrittävä yksiselitteisyyteen: käsitteiden on oltava mahdollisimman tarkkoja ja monitulkintaisia kuvainnollisia ilmauksia tai viittauksia on vältettävä.
* Kielioppi ja oikeinkirjoitus, tieteellinen asiatyyli. Tekstin on oltava huoliteltua ja virketason ilmaisultaan selkeää. Tekstissä tulee välttää puhekielisyyttä ja muoti-ilmauksia. Tekstiin tulee olla sovellettu tekstipajoissa esiteltyjä oikeakielisyysnormeja.
* Lähteiden käyttö ja lähdeviittaustekniikka, lähdeluettelon muotoilu. Tekstin tulee noudattaa valittua lähdeviittausformaattia johdonmukaisesti. Tekstistä tulee erottua selkeästi, miltä osin kyseessä on lähteistä poimittu sisältö ja miltä osin kirjoittajan oma ajattelu. Lähdeluettelon tulee olla muotoiltu kyseisen lähdeviittausformaatin ohjeistuksen mukaisesti.
1. **Yhteydenotto ja kysymykset**

Pyri aina ensisijaisesti etsimään vastaus kysymykseesi kandidaattiseminaarin MyCourses-alueella olevasta ohjeistuksesta ja kirjoitusviestinnän opettajan sinne lataamista materiaaleista.

* Kandidaattiseminaarin kirjoitusviestinnän osuutta ja omaa opinnäytettä koskevat, tekstiin liittyvät kysymykset: oman tekstipajaryhmän opettaja. Tekstipajaryhmien opettajien nimet ja yhteystiedot löydät kurssin MyCourses-sivuilta.
* Tutkielman sisältöihin ja lähteisiin liittyvät kysymykset: oma ohjaaja tai vastuuopettaja.
* Hyväksiluku ja muut aiempiin opintoihin liittyvät kysymykset: kirjoitusviestinnän yhteysopettaja (tapani.mottonen@aalto.fi)
* **Huom!** Puheviestinnän osuudesta (puhepajat) vastaavat puhepajojen omat opettajat. Ole siis yhteydessä puhepajan opettajaan tai puheviestinnän yhteysopettajaan (henriette.kervinen@aalto.fi)